**Relaciones peligrosas** (sh. *Opasne veze*) je američka telenovela, produkcijske kuće Telemundo, snimana tokom 2012. Predstavlja rimejk španske TV-serije *Física o química*.

Sinopsis
--------

Miranda, koja je tek postala profesorka i sprema se da počne da radi u jednoj srednjoj školi, zaljubljuje se u Maurisija, mladića koji je nekoliko godina mlađi od nje. Ne samo da će sama sa sobom voditi borbu zbog te razlike u godinama, već će se ispostaviti da je Maurisio učenik škole u kojoj će ona raditi. Novonastale okolnosti biće teško iskušenje za profesorku i učenika, pogotovo kada otkriju da ih veže prava ljubav, a ne samo prolazna avantura, kako se na početku moglo pretpostaviti.

Miranda će pokušati da suzbije svoja osećanja, koja sa jedne strane čine da se oseća kao tinejdžerka, dok je sa druge strane dovode u moralne, etičke i socijalne dileme. Međutim, što više pokušava da se odupre ljubavi, to će se dublje zaljubljivati. Njena osećanja su toliko jaka, da će biti prekasno da zaboravi na njih kada se nađe na rubu zakona i počini krivično delo jer je otpočela ljubavnu vezu sa maloletnikom.

Poprište radnje ove uzbudljive priče je dvojezična, špansko-engleska škola u Majamiju. Tu se četvoro mladih ljudi, tek diplomiranih profesora, nalazi pred velikim izazovom - naučiti adolescente nečemu. Oni koračaju putevima drame, strasti, sumnji, nesigurnosti, promašaja i uspeha, a sama priča pripoveda se vrlo realnim tonom, koji nameće život mnogih porodica, onih koje se u SAD bore da prežive.

Većina likova su latinoamerički imigranti, a svaki od njih ima svoju priču, koja zajedno sa ostalim pričama čini riznicu snova, nadanja i načina za suočavanje sa životom. Neki od učenika ne govore savršeno engleski, drugi imaju problema sa španskim, a ima i onih kojima je teško da se sporazumeju na oba jezika. Jedni dolaze iz siromašnih porodica, dok su drugi oduvek imali sve. Jedni su primorani da učine sve ne bi li dostigli „američki san". Drugi su ga pak već dostigli i uradili bi sve da se probude. Svi oni smešteni su u surovu realnost zemlje koja im ne pripada.

Posebno je zanimljiva priča dvoje učenika koji proživljavaju ljubav Romea i Julije. Zabranjeno im je da se vole, jer je Sofija bele puti, dok je Žan Pjer crnac. Njihova veza izazvaće brojne polemike, ali će istovremeno i razbiti sve tabue koji vladaju u naizgled konzervativnoj sredini.

Sa druge strane, pratimo priču Gonzala, tinejdžera koji dolazi u SAD da se posle mnogo vremena sretne sa majkom koja ga je ostavila u Meksiku dok je još bio dečak. On stiže u „obećanu zemlju", dom u kome ne poznaje nikoga, niti iko poznaje njega. Ima majku sa kojom se čuo samo telefonom tokom poslednjih deset godina, sestricu koja ne govori španski i očuha koji ga jedva razume. Mržnju koja se u njemu gomilala godinama izbacuje iz sebe pretvarajući se u školskog siledžiju, noćnu moru slabijih.

Ovo je priča bez negativaca. Zloba ovde nema konkretno ime, već je predstavljena kroz netoleranciju, diskriminaciju, mržnju, ruganje, nerazumevanje, odsustvo komunikacije sa porodicom, impotenciju, samoću, napuštanje, frustraciju, ovisnost... Zlobu predstavljaju zabranjene strasti, rasizam, depresija, zlostavljanje, nasilje. Na kraju, sve su to osećanja koja nam život nameće u odrastanju, dok od dece postajemo ljudi ili iz jedne etape života prelazimo u drugu. Školski dani za mnoge će biti teški, ali ponekad puni lepih iskustava i nade koja jasno pokazuje da su za sreću dovoljni dom, porodica i dobri prijatelji.

Uloge
-----

| Glumac: | Uloga: |
| --- | --- |
| Sandra Ečeverija | Miranda Kruz |
| Gabrijel Koronel | Maurisio Blanko |
| Ana Lajevska | Patrisija *Pati* Milano |
| Gonzalo Garsija Vivanko | Huan Pablo Rejes *HP* |
| Marica Bustamante | Ana Konde *Anakonda* |
| Karlos Fero | Santijago Mardaso |
| Oskar Prijego | Gonzalo Mendosa |
| Janet Lehr | Tereza Vargas |
| Ana Lorena Sančez | Elizabet Gomez |
| Danilo Karera | Leonardo Maksimo |
| Ana Karolina Grahales | Sofija Blanko |
| Orlando Fundičeli | Ornaldo Aragon |
| Dad Daher | Klemensija *La Nena* |
| Horhe Konseho | Gilberto Verdugo |
| Kevin Aponte | Alehandro Potriljo |
| Kristina Mason | Nora Guzman |
| Ruben Morales | Rikardo Gomez |
| Alma Matresito | Violeta Verdugo *VV* |
| Aleks Ernandez | Sebastijan Aragon |
| Iraid Lejlani | Jesenija Rivera |
| Honatan Freudman | Dijego Baron |
| Andi Perez | Kasis Dupont |
| Džimi Bernal | Andres Maksimo |
| Isak Rejes | Oliver Tores |
| Kristijan de la Kampa | Hoakin Rivera |
| Mersedes Molto |  |
| Sandra Destenave |  |
| Modesto Lanse |  |
| Renato Rosini |  |
| Marta Laranjaga |  |
| Jadira Santana |  |
| Hezabel Montero |  |
| RJ Koleman |  |
| Ektor Fuentes |  |
| Hesus Lisijardelo |  |

Napomene i reference
--------------------

1. ↑  Telemundo's *Relaciones Peligrosas*
2. ↑  *Relaciones peligrosas* na Telemundovom sajtu
3. ↑  *Relaciones peligrosas* od 24.01.2012. na Telemundu[*mrtav link*]